Fra tirsdag morgen må de nordjyske pendlere, der varetager en kritisk jobfunktion, alligevel tage bussen på tværs af de nordjyske kommunegrænser. Det oplyser Nordjyllands Trafikselskab. Transportministeriet har sent mandag aften ændret på restriktionerne for den kollektive trafik i Nordjylland. Det betyder, at det nu ikke kun er skoleeleverne, som må blive siddende i bussen, når kommunegrænsen i en af de syv nordjyske kommuner, der er omfattet restriktionerne, skal krydses. Det eneste krav er, at personer, der skal på arbejde, skal medbringe et brev fra deres arbejdsgiver om, at de varetager en kritisk jobfunktion. Ændringerne kommer efter, at det mandag viste det sig at være et stort problem for flere nordjyder, at de ikke kunne benytte sig af den offentlige transport, når de skulle på arbejde. Tilbuddet om flextur løb nemlig op i flere hundrede kroner. For eksempel ville det koste Søren Aagaard Pedersen fra Hjallerup, der arbejder på Aalborg Universitetshospital, op til 800 kroner om dagen at tage på arbejde og hjem igen. NT arbejder på at indsætte busser på strækningerne Frederikshavn – Aalborg og Hjørring – Aalborg, da det stadig ikke er muligt at tage toget på tværs af kommunegrænserne. Det er kommunerne Hjørring, Frederikshavn, Brønderslev, Jammerbugt, Thisted, Vesthimmerland og Læsø, som frem til den 3. december er underlagt de særlige restriktioner for at undgå smitte med den muteret coronavirus fra mink.

Opsummering:
Udover busbilletten skal der medbringes et brev fra arbejdsgiveren om, at man varetager en kritisk jobfunktion.